Az elsõ vizsgálatok nem utalnak emberi mulasztásra a katona halálában
A vezérkari fõnök szerint a hétfõi afganisztáni tragédia okait keresõ vizsgálat elsõ eredményei szerint nem játszott közte emberi mulasztás abban, hogy meghalt egy magyar katona, három társa pedig megsérült Baglán tartományban. A vizsgálatnak két-három héten belül lehet meg a pontos eredménye.
Az elõzetes szakértõi vélemények szerint nem játszhatott közre emberi mulasztás Pappné Ábrahám Judit afganisztáni halálában - mondta pénteken Benkõ Tibor vezérkari fõnök. A jelenleg még zajló vizsgálat során arra keresik a választ, hogy követtek-e el felderítési, taktikai hibát a katonák szállításakor, illetve annak elõkészítésében. Elõzetesen azonban azt el lehet mondani, hogy nem emberi mulasztás okozta a katona halálát - jelentette ki a vezérkari fõnök.
   
Benkõ elmondta, hogy a vizsgálatban nem tudnak helyszíni szemlét tartani, hiszen harctérrõl van szó, viszont mindenkit meghallgatnak, aki részt vett a feladatban, illetve katonai szakértõket is bevontak a munkába. Megvizsgálják azt a páncélozott Toyotát is, amelyben a meghalt katona és három megsérült társa is utazott. Az autó egyébként a "saját lábán" tért vissza a magyar bázisra, miután felrobbant mellette egy robbanószerkezet és eltalálták egy vállról indítható rakétával - tette hozzá Benkõ, aki szerint minden eszközt visszahoztak a harctérrõl; volt olyan katona, aki háromszor fordult a helyszínen, hogy ne maradjon ott semmi.
   
Az altábornagy emlékeztetett arra, hogy az afganisztáni tartományi újjáépítési csoportnál most zajlik a váltás, ez a vizsgálat idejét kicsit meghosszabbíthatja, így két-három héten belül zárulhat le. A vezérkari fõnök beszámolt arról is, hogy a meghalt hadnagyot katonai tiszteletadással fogadják a hét végén Kecskeméten. Pappné Ábrahám Juditot jövõ hétfõn temetik szülõfalujában, a Borsod-Abaúj-Zemplén megyei Alacskán, a kastélykertben.
honvédelem Afganisztán